b'\n_START_ARTICLE_\nGvadelupa\n_START_SECTION_\nGeografija\n_START_PARAGRAPH_\nGvadelupa yra Karibuose, tarp Ma\xc5\xbe\xc5\xb3j\xc5\xb3 Antil\xc5\xb3 sal\xc5\xb3, Pav\xc4\x97jini\xc5\xb3 sal\xc5\xb3 grup\xc4\x97je. Yra tarp Dominikos pietuose, Sent Kitso ir Nevio taip pat Antigvos ir Barbudos \xc5\xa1iaur\xc4\x97je. Toliau \xc5\xa1iaur\xc4\x97je esan\xc4\x8dios  \xc5\xa0v. Bartolom\xc4\x97jaus ir \xc5\xa0v. Martyno salos nuo 2007\xc2\xa0m. nebepriklauso Gvedelupos kolonijai._NEWLINE_Gvadelup\xc4\x85 sudaro dvi didel\xc4\x97s salos (vulkanin\xc4\x97 su veikian\xc4\x8diu ugnikalniu ir koralin\xc4\x97) ir daug smulki\xc5\xb3. Gvadelupos did\xc5\xbeiosios salos yra Bas Teras ir Grand Teras. Bas Teras gars\xc4\x97ja veikian\xc4\x8diu Sufriero ugnikalniu (1467\xc2\xa0m, auk\xc5\xa1\xc4\x8diausias M. Antiluose) ir viena dr\xc4\x97gniausi\xc5\xb3 viet\xc5\xb3 Karib\xc5\xb3 j\xc5\xabros salose, kur per metus i\xc5\xa1krenta daugiau kaip 8000\xc2\xa0mm krituli\xc5\xb3. Ten krenta Korbeto kriokliai. Prie\xc5\xa1ingai, sal\xc5\xb3 pakrant\xc4\x97se krituli\xc5\xb3 kiekis ne didesnis 1300\xc2\xa0mm. Bas Teras yra Gvadelupos sostin\xc4\x97. Grand Tero sala yra tankiau apgyvendinta nei Bas Tero, o Puant a Pitras\xc2\xa0\xe2\x80\x93 svarbiausias uostas ir komercinis centras._NEWLINE_\xc4\xae pietus nuo \xc5\xa1i\xc5\xb3dviej\xc5\xb3 sal\xc5\xb3 yra ma\xc5\xbeesn\xc4\x97 Mari Galanto sala. Prie pietinio Bas Tero galo i\xc5\xa1sibarst\xc4\x99 \xc5\xa0vent\xc5\xb3j\xc5\xb3 salos, o \xc4\xaf rytus nuo Gran Tero\xc2\xa0\xe2\x80\x93 La Dezirado sala._NEWLINE_Salas dengia dr\xc4\x97gnieji tropiniai mi\xc5\xa1kai. Bas Tere \xc4\xafsteigtas Gvadelupos nacionalinis parkas._NEWLINE_Temperat\xc5\xabra i\xc5\xa1tisus metus laikosi ~24\xe2\x80\x9327\xc2\xa0\xc2\xb0C. Lietingiausia nuo rugs\xc4\x97jo iki lapkri\xc4\x8dio, sausiausia\xc2\xa0\xe2\x80\x93 sausio\xe2\x80\x93kovo laikotarpiu. Gvadelup\xc4\x85 da\xc5\xbenai niokoja uraganai.\n_START_SECTION_\nEkonomika\n_START_PARAGRAPH_\nGvadelupos pagrindin\xc4\x97s pajamos yra i\xc5\xa1 turizmo ir Pranc\xc5\xabzijos metropolio parama. Did\xc5\xbeioji dauguma turist\xc5\xb3 (83,3\xc2\xa0%) atvyksta i\xc5\xa1 Pranc\xc5\xabzijos, kiti\xc2\xa0\xe2\x80\x93 i\xc5\xa1 likusios Europos (10,8\xc2\xa0%), JAV (3,4\xc2\xa0%), Kanados (1,5\xc2\xa0%). Ypa\xc4\x8d atvykstama kruiziniais laivais._NEWLINE_Seniau Gvadelupoje augintos cukranendr\xc4\x97s, bet dabar jas kei\xc4\x8dia bananai, bakla\xc5\xbeanai, morindos, kakava, \xc4\xafvair\xc5\xabs kiti tropiniai vaisiai, dar\xc5\xbeov\xc4\x97s ir g\xc4\x97l\xc4\x97s. Dauguma maisto, buitin\xc4\x97s produkcijos importuojama i\xc5\xa1 Pranc\xc5\xabzijos._NEWLINE_Salyne taip pat gaminamas romas, cukrus, veikia saul\xc4\x97s j\xc4\x97gain\xc4\x97s.\n_START_SECTION_\nGyventojai\n_START_PARAGRAPH_\n71\xc2\xa0% Gvadelupos gyventoj\xc5\xb3 sudaro mi\xc5\xa1rios kilm\xc4\x97s asmenys (afrikie\xc4\x8di\xc5\xb3, ind\xc4\x97n\xc5\xb3, balt\xc5\xb3j\xc5\xb3 palikuonys: mulatai, metisai, juodaod\xc5\xbeiai), 15\xc2\xa0% indai (daugiausia tamilai), 9\xc2\xa0% europie\xc4\x8diai (daugiausia pranc\xc5\xabzai), 2\xc2\xa0% libanie\xc4\x8diai ir sirai, 3\xc2\xa0% kinai ir kiti._NEWLINE_Pranc\xc5\xabz\xc5\xb3 kalba yra valstybin\xc4\x97, pla\xc4\x8diai vartojama Antil\xc5\xb3 pranc\xc5\xabz\xc5\xb3 kreolin\xc4\x97 kalba._NEWLINE_Vyraujanti religija krik\xc5\xa1\xc4\x8dionyb\xc4\x97 (86\xc2\xa0% katalikai, 5\xc2\xa0% protestantai, 2\xc2\xa0% Jehovos liudytojai). Taip pat yra hinduist\xc5\xb3 (2\xc2\xa0%), vudu i\xc5\xa1pa\xc5\xbein\xc4\x97j\xc5\xb3 (2\xc2\xa0%)._NEWLINE_Ra\xc5\xa1tingumas\xc2\xa0\xe2\x80\x93 ~90\xc2\xa0%.'